Пра Янку, Ганку  
і казак вязанку  
(паэма-казка)  
*Уладзімір Паўлаў*

### ПЕРАД ПАЛЁТАМ

Цудаў шмат на белым свеце,

Хочаш — вер, хочаш — правер.

Хто гатоў паслухаць, дзеці,

Хай паслухае цяпер.

Гэта казка з кутасамі[[1]](#footnote-1)

Для аздобы і красы.

Калі ёсць тут хто з вусамі,

Хай матае на вусы.

Чалавек — даўно магчыма! —

Вунь па Месяцы хадзіў.

I касмічная машына

Хіба сёння дзіва з дзіў?

Цудаў шмат на белым свеце.

Іх нікому не злічыць.

Іх як зораў у сусвеце,

Што між зорамі ляціць.

Млечны Шлях гукае з неба.

(То чумацкі[[2]](#footnote-2) шлях стары.)

У дзівосы верыць трэба,

Каб самому іх тварыць.

Як паверылі аднойчы

Янка з Ганкай, іх сябры:

Свеціць недзе сонца ўночы,

Зорка недзе ўдзень гарыць.

Янка з Ганкаю — блізняты,

А па ўзросту — во як вы.

Любяць маму, любяць тату,

Свой занятак селавы.

Зелле выпалаць з загона,

Хлеў прыбраць, сагнаць гусей.

У ваду нырнуць з разгону, —

Прыгажэй каб і глыбей.

На вяршаліну залезці,

Каб да космасу бліжэй.

Знаць пра ўсё хацелі дзеці

I расці, расці барзджэй!

А то справы ўсе паробяць

На зямлі і над зямлёй.

Калі хочаш чым пасобіць, —

Варушыся, а не стой!..

Янка з Ганкаю любілі

Завітаць у цёмны бор.

3 імі іх сябры хадзілі:

Ясь, і Стася, і Рыгор.

Лугавою сцежкай блізка.

Хоць яна — не твань[[3]](#footnote-3)і гразь,

Але лужыну папліскаць

Сябрукоў Знаходзіў Ясь.

Хлопцу — мора па калена.

Пырскаў пырсне — не злічыць.

Падбярэцца патаемна

I па лужыне ляціць.

Ну, чакай жа! Зараз зловім.

Грымакоў пападаём.

Але Яська знае сховы

За кустамі, за галлём.

Ды пагоня сунялася.

Не дагнала ж ледзьве-ледзь.

А чаго там плача Стася?

Трэба выйсці, паглядзець.

«А ў нашае бабкі

Былі-жылі жабкі!» —

За шкадобу з даўніх пор

Дражніць Стасю так Рыгор.

Каля цёплай ручаінкі

Бусел грозна тупае.

Жабянятачка дзяўчынка

У далоньках хукае.

Янка з Ганкай суцяшаюць.

Во, здаецца, ўцешылі.

— Ну, паедзем. Нас чакаюць

У бары арэшыны, —

Так Рыгор сябрам гаворыць

Усур'ёз, не смехам.

Пазіраюць на Рыгора:

— А на чым жа ехаць?

Не збянтэжыўся нічуць,

Адказаў нябога:

— Куды хочаш завязуць

Чалавека ногі.

Першы кінуўся праз луг.

Адступіся, змора!

Аж займае ў горле дух

Гнацца за Рыгорам.

Тут ён быў, і тут — няма,

Прамільгнуў за ясень.

Гнацца гэтак жа дарма

За Стасяй і Ясем.

Нібы тысячы спружын

У сіўцы палеглым.

Чорна ў лесе ад ажын,

Што насустрач беглі.

Не збаяўся цар грыбоў

Выйсці ўскрай дарогі

I няўважлівых сяброў

Зачапляць за ногі.

Крычма ледзьве не крычаў:

— Вы куды ляціце?!

Грыба лепш, нібы карча,

Годна падыміце.

Хай даспеліцца арэх,

Возьме корка зерне.

Размінацца з грыбам грэх.

Грыб вам лета верне.

Скажам, недзе ў маразы

У вясковай хаце

Селі вы пад абразы

На абед да маці.

Покуль скокне качар-князь,

Смажаны і тлусты,

На засланы стол падасць

Маці вам капусты.

Хай рабрынка там сабе,

А ці іншы скорам,

Але ўсё грыб пераб'е —

I запахне борам.

I жыві, не памірай!

Зімні сон з'іначыцца[[4]](#footnote-4).

Дык чаму ж дарогі ўскрай

Вы мяне не бачыце?

Леціцё, як на пажар,

Быццам стуль [[5]](#footnote-5)гукалі. —

Так грыбны прамовіў цар

I развёў рукамі.

Да паклонаў ён прывык.

Ну а тут — о дзіва! —

Ссунуў шапку баравік

I замоўк крыўдліва.

Пагубіліся сябры,

Быццам бы расталі.

Янка з Ганкай у бары

Доўга іх гукалі.

Ясь, і Стася, і Рыгор,

Адкажыце, дзе вы?!

Быў маўклівы думны бор,

Як пасля залевы[[6]](#footnote-6).

На святло ступі з сянец —

Вочы ажно зойдуцца.

Рушыць казка пад канец,

Там яны і знойдуцца.

### ПАЛЁТ У АДВАРОТНЫ СВЕТ

Бор. Арэшнік ля палянкі

Выспеў — толькі стрэсвай.

Ходзіць Янка, Ходзіць Ганка —

Заблудзілі ў лесе.

— Янка, я хачу дамоў, —

Ганка кажа братку.

Рэха коціць між ствалоў,

Гоцае ўпрысядку.

— Янка, мы зайшлі куды?

Людзі, памажыце!..

Рэха ж ім крычыць:

— Сюды,

Вы сюды бяжыце!

Больш ніхто ляшчын не трос.

Хіба да арэхаў!

I пайшлі яны наўпрост,

Наўздагон за рэхам.

Ганка кліча:

— Пачакай!

Недзе тут развілка. —

Янка дражніць:

— Даганяй!

Эх ты, баязліўка!

Лог прабеглі, мокры гай.

Стоена, бы ў нераце.

Рэха, як ні даганяй,

Увесь час наперадзе.

Прабіраюцца ўдваіх,

Бы ў глыбокай ночы.

Раптам певень каля іх

Кукарэкнуў тройчы.

Як жа гэта, пеўнік, ты

Заляцеў далёка?

Твой грабеньчык залаты

I каса пры боку.

— Чуеш, Янка,

I каса.

Вострая, напэўна.

— Кінь ты, Ганка,

То ж ліса

Недзе душыць пеўня.

Так гавораць між сабой

Брацік і сястрычка.

Тут у іх над галавой

Заіскрыла знічка.

Дуб стары, ажно сівы,

Ля зарослай сцежкі

Варухнуўся, як жывы,

I пайшоў няспешкі.

Не паспеў з'явіцца страх

У сястрычкі з браткам, —

Дуб стары ў іх на вачах

Стаў пад дзеда брацца.

Ног не блытала трава,

Што пайшлі з камлюкі.

Верхавіна — галава,

А галіны — рукі.

Крок насустрач. Зноўку крок,

Па-старэчы дробны.

Вось ужо й зусім — дзядок.

I абліччам добры.

— Чарадзей Дабрадзей, —

Гэтак я завуся.

Падышоў да дзяцей

I ўсміхнуўся ў вусы.

Па галоўках абаіх

Дзетак ён пагладзіў.

Прамянілася да іх

Цеплыня ў паглядзе.

Праяснела раптам даль.

Стала гожа, люба.

I забылася амаль,

Што дзед выйшаў з дуба.

Падпяразан паяском

Слуцкае работы.

Кій, кашуля з касніком,

Юхтавыя[[7]](#footnote-7) боты.

Дайце рады, Без маны

Дзеці хочуць ведаць:

3 Дабрадзеем яны

Ці з уласным дзедам?

Так падобныя дзяды:

Рукі, голас, бровы.

I ўжо з кожным хоць куды,

I на ўсё гатовы.

О, каб меўся дзівалёт

У дзядка, што стрэціў,

Паляцелі б у палёт

Без аглядкі дзеці.

Задаволься, душа,

Пажадай нямоднага:

Паглядзелі б спярша

Свету Адваротнага.

А пасля хай нясе

Праз туману космы.

Паляцелі б, як і ўсе,

У адкрыты космас.

На гадзіну першы раз.

Толькі завіхнуцца.

Каб застаўся у іх час

I назад вярнуцца.

Каб прапаўшых раптам іх,

Верачы — не верачы,

Тата з мамай, як малых,

Не шукалі ўвечары.

Гэтак кожнае з дзяцей

Маму, тату згадвае.

А дзядуля Дабрадзей

Думкі іх адгадвае.

— Што ж, — лагодна кажа ім,

На гадзіну можна.

Зараз во і паляцім

У звышпадарожжа.

Кіем стукнуў тры разы.

Дол азваўся гудам.

Стала з сонцавай красы

Вырабляцца цуда.

Пералівіста хістаў

Шар, нібы парожні.

Аж пакуль ля іх не стаў

Цвёрда на трыножнік.

— Адчыняйся, светлалёт! —

Дзед распарадзіўся.

Шар, празрысты навылёт,

Шоргнуў, адчыніўся,

Небывалая з падзей —

Светлалёт на старце!

Кажа дзецям Дабрадзей:

— Ля мяне пастаньце.

Не марудзіць доўга каб

I не мець дакору,

Сталі,

I нябачны трап

Іх узняў угору.

Дзед далей дае загад:

— Каб вас меней трэсла,

Паўз мяне сядайце ў рад

У круцёлкі-крэслы.

Не з жалеза, а з зіхоцця,

Мяккія і чыстыя,

Як і ўсё на светлалёце,

I яны празрыстыя.

Дзед і Янка —

Па баках.

Ганка — пасярэдзіне…

Неба ў воблаках-клубках,

Вецер у бярэзіне.

На паляне дрэмны стог,

Шыпулле рудое,

Кожны ўзяў бы, калі б мог,

У палёт з сабою.

Гэтак шкода пакідаць

Роднае і блізкае.

Ды ўжо трэба стартаваць —

Шар бакамі бліскае.

I трыножнік падагнуў

I завіс над логам.

Кіем Дабрадзей крануў:

— Ну, то рушым з Богам!

Паляцеў імкліва шар,

Паслухмяны дзеду,

Што ад воблакаў і хмар —

Ніякога следу!

I зямлі ўжо не відаць,

Роднае, гаротнае.

Але ўжо рукой падаць

Свету Адваротнага.

Светлалёт, дзед, падвядзі,

Звісні невысока.

На тамтэйшы цуд глядзі,

Не стамляйся, вока.

Цвердзь падобна да зямной.

Бы нічога лішняга.

Паглядзі, аднак, пастой —

Тут парадкі іншыя.

Сонца з захаду ўзышло —

I паехала-пайшло.

Мышы дружна за хваста

Валакуць кудысь ката.

У валёнкі жук абуўся.

Жаба гоніцца за буслам.

Воран — хоць асалавей! —

Заспяваў, як салавей.

Што за гоман не ў пару,

Што там за ігрышча?

Рак забраўся на гару

I ў два пальцы свішча.

I звяры там ці не ўсе.

I на гэты вэрхал

На пакорлівай лісе

Едзе певень верхам.

Дрэвы з воблакаў растуць —

Верхавіны знізу.

Смоўж ад рэчкі за вярсту

Возіць мыць бялізну.

Завялі тут, мусіць, лад

Гультаі з няўмекамі.

Певень водзіць куранят,

Куры кукарэкаюць.

Апусціла дзюбу рабка,

Нібы ў чым яе паслабка.

I напраўду, то не байка:

Курку-рабку вучыць яйка.

Не даў веры б іншы раз,

Ды паверыць змушан:

На вярбе, як напаказ,

Выраслі ігрушы.

У гняздзечка на лужку

Плотка з лёту села.

У блішчастым кажушку

Выдра косіць сена.

Стагаваць прыйшлі бабры,

Зладжана ўзяліся.

За парканам[[8]](#footnote-8) зубр стары

Мераў боты рысі…

Грак грыміць у барабан.

Заяц выпіў лішку.

У цяньку ляжыць баран

I чытае кніжку.

Тут бязрогія ласі.

Чарапахі бегаюць.

Чайкі чорныя зусім,

А вароны — белыя.

Тут удзень лятаюць совы.

Тут аслу жыць весела —

Ў акадэміі мясцовай

Служыць за прафесара.

Скрозь усё наперакос —

Кожны крок і сажань.

Падзівуюцца з дзівос,

Як сябрам раскажам.

Бура ў лужы, бы цунамі,

Раптам узнялася.

Можа, й добра, што не з намі

Ясь, Рыгор і Стася.

Пакрысе тамтэйшы дзень

Хіліцца к абеду.

Дзеці просяць:

— Ты людзей

Пакажы нам, дзеду.

— Людзі тут, мае браткі,

Не жылі ніколі.

3-за парадкаў з-за такіх

Ім не мець бы волі, —

Так гаворыць Дабрадзей,

Важна і культурна.

— Сумна, дзе няма людзей,

Сумна і няўтульна.

— Згодзен я, мае браткі,

Праўду вы сказалі.

А на свет вы на такі

Паглядзіце далей.

Дождж з зямлі пайшоў уверх,

Каля поля грэчкі

3 воўкам разам — проста смех! —

Пасвяцца авечкі.

Калі статку кагадзе[[9]](#footnote-9)

Убрыкне гарэзнасць,

То авечкі па чарзе

На ваўку тым ездзяць.

А каб слухаўся васпан[[10]](#footnote-10),

Стомлены не ўпарцеў,

Крутарогі стаў баран

3 пугаю на старце.

Перахлябіла бакі

Ад нялёгкай жыткі.

Павырваныя клыкі,

Хвост прышыты ніткай.

Дзе такі парадак ёсць

I такое права,

Каб ягнятам воўчы хвост

Лепшай быў забавай?!

Выбіваюць воўчы дух,

Вольны і гарачы, —

Пасадзілі на ланцуг

У катух сабачы.

Воўк, стары ці малады,

Не трывае псіны.

Ахінуцца [[11]](#footnote-11)ў халады

Не даюць аўчыны.

Воўк згадаў, каго задраў

У часы былыя.

Галаву ўгару задраў

I на месяц вые.

Непрыкметна дзень бяжыць.

Трэба ў шлях зваротны.

Не, не сталі б дзеці жыць

Ў Свеце Адваротным.

Во паспеў і нават дзед

Добра вытаміцца.

Адваротны гэты Свет —

Пераблытаніца.

— Пакажы нам, Дабрадзей,

Космасу прастору,

Бо вяртацца да людзей,

Мабыць, ужо скора.

— Што ж, хай так, мае браткі.

Пажадайма ўдачы.

Карабель у нас такі —

Заляцім як бачыш.

Страпянуўся светлалёт,

Нібы бант у косах,

I праз воблакаў сумёт

Паляцеў у космас.

### У КОСМАСЕ

Дабрадзееў светлалёт

Думка мо абгоніць.

Хоць празрысты навылёт,

А жалезам звоніць.

Ён і мяккі разам з тым.

Плаўны, як мядуза,

Можна якарыць на ім,

Хоць не бачна клюза[[12]](#footnote-12).

Ліст дадому напішы:

Дальняя дарога.

Кіем дзед паварушыў,

I пачуўся шоргат.

Хтосьці звітую струну

Зачапіў нібыта.

Светлалёт гэта крануў

Нечую арбіту.

Метэораў касякі.

Зор — што па заказу.

Ды шкада, ва ўсе бакі

Не зірнеш адразу.

Ды і блізіцца якраз,

I пячэ бясконца

Сама бліжняя ад нас

Зорка.

Гэта — Сонца.

— Не, дзядуля, павярні,

А то спалім скуру.

Паглядзім з далечыні,

Што там за Меркурый?

Гэта што за маладзец,

Што й за дальняй даляй

Падарожнік і купец

Хвалам яго хваляць?

Тройчы стукнуў кій падрад

У падлогу-донца.

I панесла ўсіх назад

Спінамі ад Сонца.

Кажа дзецям добры дзед:

— Покуль той Меркурый,

Вам пра Сонца знаць як след

Трэба, я мяркую.

Сонца ў зорах — што ў муцэ,

Ведаем усе мы.

Між тым Сонца — самы цэнтр

Сонечнай сістэмы.

Не сышоўся клінам свет.

Мірна космас дзеляць

Тысячы Малых планет

I асноўных дзевяць:

МЕРКУРЫЙ,

МІЛАВІЦА (ВЕНЕРА),

ЗЯМЛЯ,

МАРС,

ЮПІТЭР,

САТУРН,

УРАН (ТЫТАН),

НЕПТУН,

ПЛУТОН.

Уявіце хоць на міг.

Гэта не абраза!

Сонца большае за ўсіх,

Хоць з'яднай іх разам.

Без матулі, без сваіх

Чалавек прапашчы.

Толькі Сонца можа ўсіх

Абагрэць, аблашчыць.

Зоры неба занялі.

Пульсам промніць стронцый.

Ўсё, што маем на Зямлі, —

Ад яго, ад Сонца.

А тым часам, бы хацеў

Выслізнуць са скуры,

Узапрэлы праляцеў

Міма іх Меркурый.

Ён спяшаўся на базар.

Ён званіў чырвонцам.

Зорны выкупіць тавар

Ён хацеў да сонца.

I ён быў не адзінец…

На зямлі, як змоўнік,

Не заспаць хацеў купец,

Рупіўся вандроўнік.

I Меркурый тым вядом

На Сажы і Гайне,

Што турысту ўкажа дом,

Паспрыяе ў гандлі.

Ну а тут што за краса,

Хоць укленч маліцца?

Ці то жэмчуг, ці раса

Слепіць, аж іскрыцца.

Вочы крышачку прымруж,

Каб змагло ўявіцца:

У пялёстках яркіх руж

Зорка Мілавіца.

Пара круціць кіпятнёй

Без дыхання ветру.

Тоўшча воблакаў над ёй —

Сорак кіламетраў.

Трэцяю Зямля з планет

Ходзіць вакол Сонца.

У бяскрайні божы свет

Сіняе аконца.

Прапякае Дабрадзей

Што таўром-знамёнам:

— Большасць думае людзей,

Ім Зямля знаёма.

Ператруцілі вакол.

Паспрамлялі рэкі.

Дождж кіслотны бурыць дол.

Родзяцца калекі.

Ды пра гэта дома хай

Доўжыцца гаворка…

Збройным шчытам памахаў

Марс, ваяка-зорка.

Ён любіў пажараў дым,

Войнаў грозных шалы.

Мёртвыя цяпер на ім

Трэшчыны-каналы.

Спадарожнікі ў палёт

Выпусціў Юпітэр.

Ухіляйся, светлалёт,

Будзь увішны спрынтэр.

I ў Сатурна іх — што круп,

Аж лічыць не рупіць.

Сам жа ў танцы хулахуп

Абручамі круціць.

Вырываецца «ура!»

У дзяцей няпрошана.

Яйкам бачыцца Уран

Ля Зямлі-гарошыны.

Веліч горам і лясам

Хай аддасць фартуна.

Здаўся макаўкаю сам

Ён супроць Нептуна.

А Нептун,

Нібы шаптун,

Змоўк, калі пабачыў:

Ён — у бочцы толькі шпунт[[13]](#footnote-13)

У Плутона з дачы.

За Плутонам даль, што дым,

I планет ні следу.

Але свеціць штось за ім,

Як акно ў суседа.

Раз на свеце мы жывём.

Дык ці трэба плакаць?!

Паляцім на круг жывёл,

Пояс задыяка.

Каб сузор'яў круг не слаб,

3 імі Сонца ходзіць.

Пазнаёміцца хаця б

Дзецям не пашкодзіць.

— Гэй, дзядуля Дабрадзей,

Мы ў сваёй старонцы.

Паварочвайма хутчэй

Прама на круг Сонца.

— Што ж, хай так, мае браткі,

Дзед адказ трымае.

I на заклік на такі

Кій свой уздымае.

Крэн заклаў ён на хаду,

Аж кальнула ў вочы.

Штось сказаў у бараду,

Стукнуў кіем тройчы.

3 караблём быў дзед душой,

Як дарослы з дзіцем.

А на круг калі ўзышоў,

Мовіў:

— Ну, глядзіце!..

У задыяка зор было,

Што пяску на ўзмор'і.

3 кожным месяцам плыло

I яго сузор'е.

Калектыў такі быў іх,

Хоць і невялічкі,

А ўсе справы — на дваіх

Да апошняй знічкі.

Месяц студзень — Вадаліў —

Намарозіў глыбы.

Люты — Рыб сузор'ем быў,

Хоць не вудзіў рыбы.

У чаканні перамен,

Руху крыг па рэках

Сакавік — малы Авен —

Каля мамы бэкаў.

Як зіме прыйшоў канец,

Выбег з подбрыкам Цялец.

А ў маі Блізняты

Тэпалі ля хаты.

Чэрвень-Рак і ліпень-Леў,

За стагамі дзе вы?

Серп у жніўні ў працы млеў

У сузор'я Дзевы.

Вераснёвы шампіньён

Сам узлез на Шалі.

А кастрычнік-Скарпіён

Пазалочваў далі.

Лістапад-Стралец любіў

Згрэбці лісця многа.

А ўжо ў дзверы снежань біў

Рогам Казярога.

Круг закончыўся на тым…

Самы край сусвету.

Але што гэта за ім

Прыімглёна свеціць?

— Там, — гаворыць Дабрадзей, —

Як вядома з практыкі

I ад ву́чаных людзей —

Новыя галактыкі.

Сам туды не вёў я трас

I не рваў там лотаць.

Ды калі мы маем час,

То чаму б не злётаць?!

Янка з Ганкай гоняць страх

Ад неспадзяванкі.

У гарэзлівых вачах

Бліснулі маланкі.

Чырван-зораў вухналі[[14]](#footnote-14)

Рдзяцца[[15]](#footnote-15) за плячыма.

Ці надарыцца калі

Гэткая магчымасць?!

Новы свет — рукой падаць.

Хоць пратупай пешшу.

Хто адмовіцца злятаць,

Каб пабыць там першым?

У людзей нязводна крыл,

Як нязводна мары.

Космас рускі ўсім адкрыў —

Слаўся век, Гагарын!

А на Месяцы быў рад

Армстранг, слаўны янкі.

Ці папоўняць гэты рад

Ганка з братам Янкам?

Стукнуў кіем Дабрадзей,

Светлалёт заякарыў.

Гістарычная з падзей —

Можа быць усякае.

Кажа ім:

— Мае браткі,

Ведайце адразу:

Космас, дзе мы, у маткі

Не матае часу.

Часу тут не існуе —

Проста на здзіўленне!

Дайце ж мне, браткі мае,

Мудрае рашэнне.

Запыліўся светлалёт,

Зморана хістаецца.

Ды й гадзіна на палёт

У сусвет канчаецца.

Новы ж свет нібы курыць

Бульбаю на блюдзе.

Ах, як хочацца пабыць,

Людзі не былі дзе!

Светлалёт можа стрываць,

Ды і дзед гатовы.

Ах, няпроста як трымаць

Дадзенае слова!

Ясь, і Стася, і Рыгор,

Можа, вы параіце?

На зямлі аж стогне бор,

Гэтак нас гукаеце.

Гуртам пырхнулі шпакі.

Воз павёз салому.

Так што, дзед, бяры свой кій,

Паляцім дадому.

Для адкрыццяў важны спрыт.

Людзям то не нова.

Але больш чым свет адкрыць,

Не парушыць слова.

Усміхнуўся ў вусы дзед:

— Будзе так, як сказана!..

Да спаткання, новы свет,

Да сустрэчы, ква́зары[[16]](#footnote-16)!

### ВЯРТАННЕ

Дзед к экрану кій узняў —

Праз касмічны іней

Загарэлася Зямля

Кропачкаю сіняй.

Напрамкі і ў абыход,

Ды каб курс не зносіла,

Паімчаўся светлалёт,

I яна ўсё большала.

Метэораў б'ецца рой —

Іх бы круп з абдзіркі.

Абляцелі стараной

Зеўру чорнай дзіркі.

То не выдумка, не сон.

Хай нявера ўзважыць.

3 чорнай дзіркі мільён тон

Лыжка масы важыць.

Веры дасць няхай сяло,

Горад не спасуе.

Ціск страшэнны там святло

У брыкет прасуе.

Дабрадзею, курс трымай,

Не паблытай лейцы.

За касмічныя няма

Болей сіл мацнейшых.

Дзед паміж арбіт-дарог

Вокам торыць трасу.

У абдымкі не дай Бог

Чорнай дзірцы трапіць.

Між людзьмі ў нас на зямлі

Не заўжды сардэчна.

А ў міжзорным караблі

Болей небяспечна.

Добра дзед і светлалёт

Чарамі надзелены…

Завяршаецца палёт,

Будзіцца надзеямі:

Лузакоў натрэсці шмат…

Час — амаль што рана.

Хоць Зямля ўжо акурат

Аж на паўэкрана.

Сірыус вітанне шле

Ім падвойным вокам.

Нібы Сонца ён, але

Надта ўжо далёка.

Зоркі Вега, Альтаір…

Дзе знайсці ўгамону ім?!

Ходзіць космас, нібы вір,

Але ўсё ў гармоніі.

У яго такі замес,

Столькі ладу многа,

Што ні кропелькі — замест,

Лішняга — нічога!

Непаўторны ён.

Адзін

Бацька наш і маці.

Ён жывое спарадзіў,

I яму ўпраўляць ім.

Космас зоркамі дрыжыць,

Як на лёдзе босы.

Колькі людзі будуць жыць,

Ім разгадваць космас.

Ад яго і крыс, і стрэс,

I загойнасць ране…

Вось ужо й знаёмы лес

Выплыў на экране.

На паляне шмат людзей,

Свята бы якое.

— Растлумач нам, Дабрадзей,

Што гэта такое?

Паварушвае стары

Кіем, каб прычаліць.

— Гэта вас, мае сябры,

3 космасу страчаюць.

Вестку даў я на прылёт.

Загадзя, вядома.

Навакольны ўвесь народ

Вас страчае дома.

Вы ў бясчассі пабылі

Міг, што — кукарэку!

А мінула на зямлі

За той міг паўвеку.

Вас прыйшлі сябры страчаць

3 дальняе дарогі.

Іх самім вам не пазнаць,

Мілыя нябогі.

Той, што будзе адмірал

I стаяцьме блізка, —

Гэта Ясь, што ведаў шал

3 лужыны папліскаць.

Доктарка глядзіць увысь,

Б'е павольна ў ладкі.

Гэта Стася, што калісь

Шкадавала жабкі.

Вас з паляны, ад ляшчын

Не ў сяло ўжо, ў горад

Павязе картэж машын

На чале з Рыгорам…

У грудзях заказытаў

Халадок трывожны.

Светлалёт тым часам стаў

Моцна на трыножнік.

Выслізнуў нячутна трап.

Загучала гранне.

На зямлю, нага, патрап.

Знікні, хваляванне.

На зямлі нібы аўрал —

Спешная работа.

Сустракаў іх адмірал,

Абліваўся потам.

Вось ускінуў ён руку

К пасівелай скроні.

Мовіў:

— Гонар земляку

Вас вітаць сягоння.

I прыемна мне згадаць,

Як былі мы дзецьмі,

I хацелі пабываць

У прасторах дзесьці.

Кашлянуў, адняў руку.

Што казаць — не ведаў.

Бо дзяўчынцы й хлапчуку

Па гадах быў дзедам.

Разам некалі яны

Лазілі па дрэвах.

Нічые няма віны,

Але дзецям дрэнна.

Хто без слёз перанясе,

Што яны — малыя?!

Аднагодкі ж іх усе

Як адзін сівыя.

3 іх унукамі ісці

Ім цяпер у школу.

Жарт які у іх жыцці —

Сумны ці вясёлы?

Калі іней на зямлю,

Не цвіце каліна.

Вельмі дрэнна жураўлю,

Што адстаў ад кліна.

Тайны космасу — цалік[[17]](#footnote-17).

Іх ніхто не зведаў…

Светлалёт кудысьці знік,

I не бачна дзеда.

Толькі дуб стары, сівы

За палянай тлумнай

Варухнуўся, як жывы,

I застыў задумна.

1. *Кутас* — пучок нітак, звязаных разам на адным канцы, які служыць для ўпрыгожання чаго-н. [↑](#footnote-ref-1)
2. *Чумак* — устарэлае слова, устарэлы выраз. На Украіне ў 15-19 стст. — вазак (той, хто перавозіць грузы на конях.) і гандляр, які перавозіў на валах соль, рыбу і іншыя тавары. [↑](#footnote-ref-2)
3. *Твань* — дрыгва, багністае месца. [↑](#footnote-ref-3)
4. З’іначыцца — размоўнае слова. Стаць інакшым, перайначыцца. [↑](#footnote-ref-4)
5. *Стуль* — размоўнае слова. З таго месца, адтуль. [↑](#footnote-ref-5)
6. *Залева* — абласное слова. Заліўны дождж; лівень. [↑](#footnote-ref-6)
7. *Юхт* — сорт скуры са спецыяльна апрацаваных конскіх, каровіных і свіных шкур. [↑](#footnote-ref-7)
8. *Паркан* — агароджа з бярвёнаў, штыкецін або мураваная. [↑](#footnote-ref-8)
9. *Кагадзе* — абласное слова. Толькі што, нядаўна. [↑](#footnote-ref-9)
10. *Васпан* — устарэлае слова, устарэлы выраз. Форма ветлівага звароту да мужчыны ў шляхечым асяроддзі; ваша міласць. [↑](#footnote-ref-10)
11. *Ахінуцца* — пераноснае значэнне. Агарнуцца, накрыцца. [↑](#footnote-ref-11)
12. *Клюз* — адтуліна ў корпусе карабля, цераз якую праходзяць якарныя ланцугі, тросы і пад. [↑](#footnote-ref-12)
13. *Шпунт* — спецыяльны корак, якім затыкаюць бочку з віном або півам. [↑](#footnote-ref-13)
14. *Вухналь* — плоскі цвік, якім прыбіваюць падковы. [↑](#footnote-ref-14)
15. *Рдзецца (ірдзецца)* — вылучацца сваім ярка-чырвоным колерам; чырванець. [↑](#footnote-ref-15)
16. Квазар — зоркападобная крыніца касмічнага выпраменьвання, якая сваёй масай і сілай святла ў многа разоў пераўзыходзіць Сонца. [↑](#footnote-ref-16)
17. *Цалік* — няезджаная, няходжаная прастора [↑](#footnote-ref-17)